**Likumprojekta “Grozījumi likumā “Par iedzīvotāju ienākuma nodokli”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz noteikt neapliekamā minimuma apmēru un tā piemērošanas kārtību ārvalstīs gūtajam vecuma pensijas ienākumam remigrējušam diasporas loceklim, kuram piešķirta pensija atbilstoši ārvalstu normatīvajiem aktiem.  Likumprojekts stājas spēkā 2020.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi likumā “Par iedzīvotāju ienākuma nodokli”” (turpmāk – Likumprojekts) izstrādāts pamatojoties uz:   1. 2018.gada 1.novembra Diasporas likuma Pārejas noteikumu 12.punkta 11.apakšpunktu (spēkā no 2019.gada 1.janvāra). 2. Ministru prezidenta Māra Kučinska 2019.gada 2.janvāra rezolūciju Nr.12/SAN-989/9208. 3. Ministru prezidenta Artura Krišjāņa Kariņa 2019.gada 31.oktobra rezolūciju Nr.90/TA-592. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz likums “Par iedzīvotāju ienākuma nodokli” (turpmāk – likums) paredz, ka pensionāra neapliekamais minimums ir šāds:  • 2019.gadā 3240 euro gadā (270 euro mēnesī);  • 2020. gadā 3600 euro gadā (300 euro mēnesī);  • no 2021. gadā 3960 euro gadā (330 euro mēnesī).  Pensionāra neapliekamo minimumu piemēro personām, kas saņem pensiju saskaņā ar likumu “Par valsts pensijām” vai izdienas pensiju, vai speciālo valsts pensiju atbilstoši Latvijas normatīvajiem aktiem, vai pensiju atbilstoši ārvalstu normatīvajiem aktiem, vai kurai ir noslēgts mūža pensijas apdrošināšanas līgums. Pensionāra (nevis pensijas) neapliekamais minimums tika noteikts ar mērķi, lai gadījumos, ja pensionāra pensija nesasniedz neapliekamā minimuma apmēru, tas atlikušo neapliekamā minimuma daļu varētu piemērot cita veida ienākumiem (piemēram, algota darba, saimnieciskās darbības).  Likuma 12.panta 10.1 daļa paredz, - ja personai piešķirta pensija atbilstoši ārvalsts normatīvajiem aktiem un šī persona ir sasniegusi Latvijā noteikto pensionēšanās vecumu, arī šajā gadījumā šai personai piemēro pensionāra neapliekamo minimumu. Tomēr, ja ārvalsts vecuma pensija nav apliekama ar nodokli (piemēram, saskaņā ar nodokļu konvenciju Latvijai nav tiesību pensiju aplikt ar nodokli, bet otrā valstī pensija faktiski ar nodokli aplikta netiek), maksātājs ir tiesīgs piemērot pensionāra neapliekamo minimumu tikai tādā apmērā, kāds rodas, no pensionāra neapliekamā minimuma atņemot no nodokļa atbrīvoto ārvalsts pensiju.  Ja persona saņem pensiju no ārvalsts, ar kuru Latvija ir noslēgusi līgumu par nodokļu dubultās uzlikšanas un nodokļu nemaksāšanas novēršanu, uzliekot iedzīvotāju ienākuma nodokli pensijām, kuru izcelsme ir attiecīgā ārvalsts, ir jāņem vērā šajos līgumos noteiktos ierobežojumus.  Šie līgumi slēgti, par pamatu izmantojot Ekonomiskās sadarbības un attīstības organizācijas (OECD) nodokļu paraugkonvenciju. Ar Eiropas Savienības (ES) dalībvalstīm noslēgtie nodokļu līgumi neparedz līgumslēdzēju valstu rezidentiem īpašus noteikumus attiecībā uz iedzīvotāju ienākuma nodokļa nomaksu, ja tas saņem pensijas ienākumu, kas gūts otrā līgumslēdzējā valstī. Parasti pensijas ienākumam nodoklis tiek uzlikts tā saņēmēja rezidences valstī.  Vairumā ES dalībvalstu pensijas ir ar iedzīvotāju ienākuma nodokli apliekams ienākums, tomēr ir arī atsevišķas valstis, kurās pensijas no nodokļa ir atbrīvotas (piemēram, Bulgārijā, Ungārijā, Lietuvā, Slovākijā). Attiecīgi valstīs, kurās pensijas ir atbrīvotas no nodokļa, nevar pastāvēt arī īpaši nodokļa stimuli personām, kuras pēc dzīves ārvalstīs kļuvušas par šīs valsts rezidentiem.  Savukārt ES dalībvalstīs, kurās pensija ir ar nodokli apliekams ienākums, pieeja pensijas aplikšanai ar IIN atšķiras. Daļā valstu pensijas ienākums tiek aplikts līdzīgi algota darba ienākumam (piemēram, Itālijā, Nīderlandē, Slovēnijā, Spānijā, Zviedrijā u.c.), piemērojot vispārējās nodokļa likmes. Dažās valstīs piemēro atšķirīgu nodokļa likmi (piemēram, Rumānijā iedzīvotāju ienākuma nodokli ietur, piemērojot 10% nodokļa likmi).  Valstīs, kurās pensiju ar iedzīvotāju ienākuma nodokli apliek, piemēro attiecīgajā valstī noteikto neapliekamo minimumu, tomēr jāņem arī vērā, ka ES dalībvalstīs noteiktie neapliekamie minimumi ir ļoti atšķirīgi un te nepastāv vienotas tendences (primāri tie atkarīgi no valsts ekonomiskās attīstības līmeņa un budžeta iespējām). Piemēram, ir valstis, kurās pensionāriem piemēro vispārējo neapliekamo minimumu (piemēram, Igaunijā, Slovēnijā), savukārt, citās valstīs pensionāriem piemēro īpašu, palielinātu, neapliekamo minimumu (piemēram, Maltā neapliek pensiju, kas nepārsniedz minimālo algu). Ir arī valstis, kurās tiek piemēroti papildu atvieglojumi atkarībā no nodokļu maksātāju vecuma (piemēram, Spānijā).  Tomēr vienlaikus jāvērš uzmanība uz to, ka lielā daļā ES dalībvalstu neapliekamais minimums, t.sk. neapliekamais minimums pensionāriem, ir augstāks nekā Latvijā (piemēram, Lielbritānijā neapliekamais minimums 2018./2019.gadā ir 11 850 GBP (13 739,13 euro ) gadā jeb 987,5 GBP (1144,93 euro) mēnesī), Rumānijā – attiecīgi 2000 RON (420,19 euro) mēnesī, Horvātijā – 3800 HRK (512 euro) mēnesī, Spānijā – 5500 euro gadā (458,33 euro mēnesī), taču personām, kas vecākas par 65 gadiem – 6700 euro gadā (558,33 euro mēnesī), bet personām, kas vecākas par 75 gadiem – 8100 euro gadā (675 euro mēnesī)) .  ES vispār nav dalībvalstu, kuras rezidentiem likumā noteiktajā kārtībā piemērotu citas valsts ar nodokli neapliekamo minimumu.  Attiecībā uz rezidentu ārvalstu izcelsmes pensiju ienākumu pamatā valstīm nepastāv atšķirīga pieeja salīdzinājumā ar vietējās izcelsmes pensijām un tās tiek apliktas ar nodokli saskaņā ar vienādiem noteikumi. Izņēmums ir Portugāle un Kipra, kurās ārvalstu izcelsmes pensijām tiek piemērots īpašs nodokļu režīms (tomēr šajā gadījumā netiek likts akcents uz to, ka īpašais nodokļu režīms tiek piemērots tieši remigrējušam diasporas loceklim).  Kiprā nodokļa maksātājam ir iespēja izvēlēties, vai ārvalstu izcelsmes pensijas ienākumam piemērot vispārējo nodokļu režīmu vai īpašo nodokļa režīmu. Īpašais nodokļa režīms paredz, ka ārvalsts pensija tiek aplikta ar nodokli, piemērojot 5% likmi ienākumam, kas pārsniedz 3420 euro gadā. Savukārt vispārējais nodokļa režīms nosaka, ka ienākums tiek aplikts ar nodokli, piemērojot šādas likmes:  Apliekamais ienākums Likme  0 – 19 500 euro 0%  19 501 – 28 000 euro 20%  28 001 – 36 300 euro 25%  36 301 – 60 000 euro 30%  60 001 euro un vairāk 35%  Savukārt Portugāles speciālais nodokļa režīms paredz, ka t.s. “jauno rezidentu” (non-habitual residents vai non-regular residents) programma, kas tiek attiecināta uz personām, kas nav bijušas Portugāles nodokļu rezidenti pēdējo 5 gadu laikā, un tiek šīm personām piemērota 10 gadus. Cita starpā, šī nodokļa režīma ietvaros no iedzīvotāju ienākuma nodokļa atbrīvo “jauno rezidentu” ienākumus, kuru izcelsme jeb avots ir ārvalsts (pensijas, algota darba ienākumi u.c.). Pensijas Portugālē tiek atbrīvotas no iedzīvotāju ienākuma nodokļa, ja tās:  1) nav uzskatāmas par gūtām Portugāles teritorijā, vai  2) tiek apliktas ar nodokli ienākuma izcelsmes valstī atbilstoši nodokļu konvencijai.  Tomēr atbilstoši Finanšu ministrijas rīcībā esošajai informācijai Portugāles valdība plāno drīzumā šo nodokļu režīmu pārskatīt.  Saeimai 2018.gada 1.novembrī pieņemot Diasporas likumu, tā 15.panta astotajā daļā tika noteikts, ka remigrējušam diasporas loceklim, kas uzskatāms par Latvijas rezidentu nodokļu uzlikšanas vajadzībām, attiecībā uz ārvalstīs gūtā pensijas ienākuma aplikšanu ar iedzīvotāju ienākuma nodokli tiek piemērots pensijas neapliekamais minimums tādā apmērā, kādā tas noteikts attiecīgajā ārvalstī.  Ar diasporu Diasporas likuma izpratnē saprot ārpus Latvijas pastāvīgi dzīvojošos Latvijas pilsoņus, latviešus un citus, kam ir saikne ar Latviju, kā arī viņu ģimenes locekļus.  Diasporas likuma pārejas noteikumi paredz, ka Ministru kabinets līdz 2019. gada 28. februārim sagatavo un iesniedz Saeimai nepieciešamos likumprojektus, kas paredz nodrošināt to, ka remigrējušam diasporas loceklim tiek piemērots pensijas neapliekamais minimums tādā apmērā, kādā tas noteikts attiecīgajā ārvalstī.  Tā kā ar nodokļiem saistītais regulējums ir nosakāms nodokļu likumos un saskaņā ar Ministru prezidenta rezolūciju Finanšu ministrija ir noteikta kā atbildīgā iestāde šī uzdevuma izpildei, Finanšu ministrija, izstrādājot Likumprojektu, paredz likuma 12.pantā noteikt īpašu neapliekamā minimuma apmēru un tā piemērošanas kārtību ārvalstīs gūtajam vecuma pensijas ienākumam remigrējušam diasporas loceklim, kuram piešķirta vecuma pensija atbilstoši ārvalstu normatīvajiem aktiem.  Likumprojekta mērķis ir veicināt pirmspensijas vecuma diasporas locekļu atgriešanos Latvijā, tādējādi cenšoties nodrošināt vismaz 1000 remigrējušu personu atgriešanos gadā.  Likumprojekts paredz, ka, remigrējuša diasporas locekļa no ārvalstīm saņemtajam vecuma pensijas ienākumam var piemērot ārvalsts pensijas neapliekamā minimuma noteikšanas kārtību, tikai tad, ja izpildās visi turpmāk minētie nosacījumi:  - pirms kļūšanas par Latvijas rezidentu, pēdējo 60 mēnešu laikā persona nav bijusi Latvijas rezidents;  - persona ir pieteikusies Valsts ieņēmumu dienestā, ka tā vēlas izmantot remigrējuša diasporas locekļa ārvalsts pensijas neapliekamo minimumu (turpmāk – ārvalsts pensijas neapliekamais minimums);  - persona Valsts ieņēmumu dienestā ir iesniegusi dokumentu, kas apliecina ārvalsts pensijas neapliekamā minimuma apmēru attiecīgajā taksācijas gadā;  - persona, saņemot vecuma pensiju atbilstoši ārvalstu normatīvajiem aktiem, ir sasniegusi likuma “Par valsts pensijām” 11.panta pirmajā daļā noteikto vecumu.  Remigrējošs diasporas loceklis Valsts ieņēmumu dienestā var pieteikties jebkurā laikā (piemēram, taksācijas gada laikā, iesniedzot taksācijas gada deklarāciju, periodā, kurā saskaņā ar likumu “Par nodokļiem un nodevām” 16.panta pirmās daļas 6.punktu ir atļauts precizēt taksācijas gada deklarāciju), taču dokumentu, kas apliecina ārvalsts pensijas neapliekamā minimuma apmēru par attiecīgo taksācijas gadu, Valsts ieņēmumu dienestā ir jāiesniedz kopā ar gada ienākumu deklarāciju par attiecīgo taksācijas gadu.  Ja taksācijas gada laikā maksātājam ir jau piemērots kāds cits likuma 12.pantā noteiktais neapliekamais minimums, bet taksācijas gada laikā tas izvēlas ienākumam piemērot ārvalsts neapliekamo minimumu, Valsts ieņēmumu dienests, pēc maksātāja iesnieguma saņemšanas, pārtrauc piemērot taksācijas gada laikā jau iepriekš piemērotos neapliekamos minimumus, kā arī rezumējošā kārtībā veic maksātājam piemērotā neapliekamā minimuma pārrēķinu un piemēro ārvalsts neapliekamo minimumu. Pārrēķina rezultātā varētu būt iespējamas situācijas, kurās maksātājam var veidoties nodokļa piemaksa. Līdz ar to, Likumprojekts nosaka, ka, piemērojot ārvalsts pensijas neapliekamo minimumu, vienlaikus šajā periodā nedrīkst nepiemērot likuma 12.panta pirmajā daļā un piektajā daļā noteikto neapliekamo minimumu, un šā likuma 13.panta pirmās daļas 4.punktā noteikto nodokļa papildu atvieglojumu.  Likumprojekts paredz, ka vispārīgā gadījumā remigrējušam diasporas loceklim, kas uzskatāms par Latvijas rezidentu, kuram piešķirta vecuma pensija atbilstoši ārvalstu normatīvajiem aktiem, ārvalstīs gūtajam vecuma pensijas ienākumam tiek piemērots ārvalsts pensijas neapliekamais minimums tādā apmērā, kādā tas ir noteikts pensijai attiecīgajā ārvalstī.  Likumprojektā tiek arī noteikta neapliekamā minimuma piemērošanas kārtība atsevišķos izņēmuma gadījumos:   * ja persona saņem vecuma pensijas ienākumu no vairākām valstīm (tajā skaitā arī no Latvijas); * ja ārvalsts neapliekamais minimums ir mazāks nekā Latvijā noteiktais pensionāra neapliekamais minimums; * ja vecuma pensijas ienākums, saskaņā ar ārvalsts likumiem, ārvalstī nav apliekams ar iedzīvotāju ienākuma nodokli vai tam pielīdzināmu nodokli un tas ir lielākas vai mazāks nekā Latvijā noteiktais pensionāra neapliekamais minimums.   Ja remigrējuša diasporas locekļa ārvalsts vecuma pensijas ienākums vai tam piemērojamais ārvalsts neapliekamais minimums ir mazāks par Latvijā noteikto pensionāra neapliekamo minimumu, tas var nepieteikties Valsts ieņēmumu dienestā uz tiesībām izmantot ārvalsts pensijas neapliekamo minimumu, tam tiek piemērots Latvijā noteiktais pensionāra neapliekamais minimums, kā arī tam ir tiesības atlikušo (neizmantoto) Latvijas pensionāra neapliekamā minimuma daļu piemērot citiem ienākumiem. Savukārt maksātājam, kuram tiek piemērots ārvalstu pensijas neapliekamais minimums, atlikušo (neizmantoto) ārvalsts pensijas neapliekamā minimuma daļu nevar piemērot citiem Latvijā gūtajiem ienākumiem.  Lai varētu sniegt Likumprojektā iekļautā regulējuma piemērošanas lietderību, Likumprojektā ir ietverts arī regulējums, kas Ministru kabinetam uzliek par pienākumu līdz 2023.gada 1.martam izvērtēt šo tiesību normu piemērošanas rezultātus un iesniegt Saeimai ziņojumu par minētā regulējuma piemērošanas lietderīgumu.  Likumprojektā minētās likuma 12.panta normas stājas spēkā 2020.gada 1.janvārī.  Vienlaicīgi norādām, ka no administrēšanas viedokļa Valsts ieņēmumu dienestam būs jāveic katra remigrējoša diasporas locekļa situācijas individuāls izvērtējums. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. fiziskās personas - remigrējuši diasporas locekļi; 2. Valsts ieņēmumu dienests. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielināsies gan fiziskām personām - remigrējušiem diasporas locekļiem pašiem - piesakoties Valsts ieņēmumu dienestā un sniedzot informāciju par ārvalsts neapliekamā minimuma apmēriem un pierādot, ka viņa saņemtais ārvalstu vecuma pensijas ienākums ārvalstī ir ar nodokli neapliekams ienākums, gan Valsts ieņēmumu dienestam - vērtējot katra remigrējoša diasporas locekļa situāciju individuāli, apkopojot un uzglabājot informāciju par remigrējušiem diasporas locekļiem un viņiem piemērojamiem neapliekamajiem minimumiem. |
| 3. | Administratīvo izmaksu monetārs novērtējums | Administratīvo izmaksu novērtējums fiziskajām personām nepārsniedz 200 *euro*. |
| 4. | Atbilstības izmaksu monetārs novērtējums | Atbilstības izmaksas nav iespējams aprēķināt, jo nav iespējams prognozēt, cik daudz remigrējušie diasporas locekļi izmantos iespēju piemērot Likumprojektā noteikto īpašo neapliekamā minimuma piemērošanas kārtību. |
| 5. | Cita informācija | Nav. |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | 2019 | | | Turpmākie trīs gadi (*euro*) | | | | | |
| 2020 | | 2021 | | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2020 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021 gadam | izmaiņas, salīdzinot ar plānoto 2021 gadam | |
| 1 | 2 | 3 | 4 | | 5 | 6 | 7 | 8 | |
| 1. Budžeta ieņēmumi | Nav precīzi aprēķināms | | | Nav precīzi aprēķināms | | Nav precīzi aprēķināms | | | Nav precīzi aprēķināms |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | | 0 | 0 | 0 | 0 | |
| 1.2. valsts speciālais budžets | 0 | 0 | 0 | | 0 | 0 | 0 | 0 | |
| 1.3. pašvaldību budžets | 0 | 0 | 0 | | 0 | 0 | 0 | 0 | |
| 2. Budžeta izdevumi | 0 | 24 873 | 0 | | 0 | 0 | 0 | 0 | |
| 2.1. valsts pamatbudžets | 0 | 24 873 | 0 | | 0 | 0 | 0 | 0 | |
| 2.2. valsts speciālais budžets | 0 | 0 | 0 | | 0 | 0 | 0 | 0 | |
| 2.3. pašvaldību budžets | 0 | 0 | 0 | | 0 | 0 | 0 | 0 | |
| 3. Finansiālā ietekme | Nav precīzi aprēķināms | -24 873 | | Nav precīzi aprēķināms | | Nav precīzi aprēķināms | | Nav precīzi aprēķināms | |
| 3.1. valsts pamatbudžets | 0 | -24 873 | 0 | | 0 | 0 | 0 | 0 | |
| 3.2. speciālais budžets | 0 | 0 | 0 | | 0 | 0 | 0 | 0 | |
| 3.3. pašvaldību budžets | 0 | 0 | 0 | | 0 | 0 | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 24 873 | 0 | | 0 | 0 | 0 | 0 | |
| 5. Precizēta finansiālā ietekme | X | 0 | X | | 0 | X | 0 | 0 | |
| 5.1. valsts pamatbudžets | 0 | 0 | 0 | 0 | |
| 5.2. speciālais budžets | 0 | 0 | 0 | 0 | |
| 5.3. pašvaldību budžets | 0 | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nepieciešamo izmaiņu iestrādei Valsts ieņēmumu dienesta informācijas sistēmās 2019.gadā nepieciešams finansējums Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” 24 873 euro apmērā, tajā skaitā izmaiņu ieviešanai:  • Nodokļu informācijas sistēmā (NIS) – 23 913 euro;  • Elektroniskās deklarēšanas sistēmā (EDS) – 960 euro. | | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. | | | | | | | | |
| 8. Cita informācija | Likumprojektā noteiktajiem grozījumiem fiskālā ietekme uz valsts un pašvaldību budžetiem nav precīzi aprēķināma, jo nav pietiekošas informācijas un dati par visu iespējamo valstu neapliekamajiem minimumiem pensionāriem. Kā arī nav precīzu datu par to, cik ārzemēs dzīvojošie pensionāri atgriezīsies Latvijā.  Sagaidāms, ka ārvalstīs gūtajam pensijas ienākumam, piemērojot attiecīgās valsts neapliekamo minimumu, remigrējušiem pensionāriem būs lielāki neto ienākumi, kas tiks tērēti Latvijā. Ņemot vērā, ka iedzīvotāju ienākuma nodoklis tiks iegūts mazākā apmērā, bet no remigrējušo pensionāru tēriņiem palielināsies patēriņa nodokļu ieņēmumi, sagaidāms, ka ietekme uz budžetu būtu fiskāli neitrāla.  2019.gadā nepieciešamo izmaiņu iestrādei Valsts ieņēmumu dienesta informācijas sistēmās nepieciešamais finansējums 24 873 euro apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros. | | | | | | | | |

|  |
| --- |
| **IV. Tiesību aktu projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta, pieņemot Diasporas likumu. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Kā norādīts Diasporas likuma sākotnējās ietekmes novērtējuma ziņojuma (anotācijas) VI sadaļā, Diasporas likuma izstrādē līdzdarbojās tādas diasporas organizācijas kā “Pasaules brīvo latviešu apvienība” un “Eiropas latviešu apvienība”, biedrība “Ar pasaules pieredzi Latvijā” un domnīca “Providus”. Saeimas Ārlietu komisija, nozaru ministrijas un nevalstiskās organizācijas pauda konceptuālu atbalstu likumam un tika ņemti vērā nevalstisko organizāciju iebildumi un priekšlikumi. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošo institūciju likvidācija vai reorganizācija.  Likumprojekts tiks realizēts esošo cilvēkresursu ietvaros. |
| 3. | Cita informācija | Nav. |

Finanšu ministrs

J. Reirs

Ozoliņa, 67095493

[Agrita.Ozolina@fm.gov.lv](mailto:Agrita.Ozolina@fm.gov.lv)